清靜經
大道無形，生育天地。大道無情，運行日月。大道無名，長養萬物。吾不知其名，強名曰道。

夫道者，有清有濁。有動有靜。天清地濁。天動地靜。男清女濁。男動女靜。降本流末。而生萬物。
清者濁之源。動者靜之基。人能常清靜。天地悉皆歸。

夫人神好清，而心擾之。人心好靜。而慾牽之。

常能遣其慾，而心自靜。澄其心，而神自清。自然六慾不生，三毒消滅。

所以不能者，為心未澄，慾未遣也。

能遣之者，內觀其心。心無其心。外觀其形。形無其形。遠觀其物。物無其物。三者既悟。惟見於空。

觀空亦空。空無所空。所空既無，無無亦無，無無既無，湛然常寂。寂無所寂，慾豈能生，慾既不生。即是真靜。

真常應物，真常得性，常應常靜，常清靜矣。

如此清靜，漸入真道。既入真道，名謂得道。雖名得道，實無所得。為化眾生。名謂得道。能悟之者，可傳聖道。

上士無爭，下士好爭。上德不德，下德執德，執著之者，不明道德。

眾生所以不得真道者，為有妄心。

既有妄心，即驚其神。既驚其神，即著萬物。既著萬物，即生貪求。既生貪求，即是煩惱。

煩惱妄想，憂苦身心，便遭濁辱。流浪生死。常沉苦海，永失真道，真常之道，悟者自得，得悟道者，常清靜矣。
